《甲午送宁子仪归洛》
宋代·吕本中

异时从公游，颇恨相得晚。同参长芦禅，共听资福板。

公今三年病，我亦百事懒。春风广陵城，笑语有未款。

嵩阳有归路，河水渐清暖。岂无一言赠，慰此千里远。

青松老合抱，意不在俗眼。岂如山上苗，共尽白日短。

一身随药囊，万事付茗盌。炉烟袅晴窗，自足了迟缓。

奈何孔文举，苦思坐客满。更知苏门公，远效嵇中散。

舟行傥见念，此语试三反。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。